E sale go tloga ka 1994 Mmušo o goeletša gape o laetša ntwa ya wona kgahlanong le bosenyi, ka go lemoga gore bosenyi bo lobiša diphethagatšo le dipoelo tšeo di dirilwego ke Mmušo woo o kgethilwego go ya ka temokrasi mengwageng ye lesome ya go feta.
Go fetile mengwaga ye lesome eupša Mmušo ga saka wa fokotša maatla a wona maikemišetšong a wona a go lwantšha bosenyi gomme o tšwela pele ka go tsebagatša mekgwa le dikgakollo tša go fetšiša bosenyi bjo.
Rena bjalo ka Mmušo re lemoga gore bosenyi bo tšea lekgetho le legolo la mmele, tšhelete le maikutlo go bakwešwabohloko. Gore re kaonafatše ditirelo go bakwešwabohloko ka moka, Kgoro Tšwetšopele ya Toka le Molaotheo gammogo le badirišanimmogo ba yona ba ikemišeditše go bea dinyakwa tša bakwešwabohloko kgauswi le Tshepedišo ya Toka ya Bosenyi. Tlhagišo le tlhamo ya Lengwalo la Toka ya Ditokelo tša Bakwešwabohloko ba Afrika Borwa (Lengwalo la Toka) ke seripa sa botlalo sa go netefatša gore dinyakwa tša bakwešwabohloko di šireleditšwe gape di a hlatlošwa.
Lengwalo la Toka le sepelelana le Molao wa Molaotheo wa Afrika Borwa wa 1996 le Pego ya Ditšhaba tše di Kopantšwego ya Molao wa Motheo wa Toka ya Bakwešwabohloko ba Bosenyi le Tšhomišompe ya Maatla, 1985 (GA/RES/40/34). Lengwalo le la Toka le bea motheo wa go lekanetša ditokelo tša bakwešwabohloko le tša batho bao ba tlalewago, gape le go netefatša gore Bakwešwabohloko ba swarwa ka kgaugelo le tlhompho ya maemo a bona. Le nyaka go netefatša gore bakwešwabohloko ba amogela tokišo ya kgothatšo go bohloko bjoo ba bilego le bjona ka phihlelelo ya Tshepedišo ya Toka ya Bosenyi.
Pholisi ya go netefatša tumelelano le tlhomo ya Lengwalo le la Toka e tla tšwetšwapele ke makala a tirelo, yeo e tla bago khoutu ya tiragatšo yeo e tlamago makala ka moka a tirelo. Bomotšhene bja taolo ya Tumelelano bo tla bewa madulong go netefatša gore go na le maikarabelo ge dilo di sa sepele gabotse.
Khomišene ya Afrika Borwa ya Mpshafatšo ya Molao e mo tseleng ya go tšwetšapele molawana wa tlhomo ya Kantoro ya Bakwešwabohloko ba Molao yeo ge e seno hlongwa e tla lebelelago tlhomo ya Lengwalo le la Toka le mekgwa ye mengwe yeo e nyakago go matlafatša bakwešwabohloko.
Ke kgopela gore motho yo mongwe le yo mongwe a kgathe tema go netefatša gore tlhomo ya Lengwalo le la Toka e a atlega gape le fihlelela maikemišetšo a lona.
Go neelana ka thušo ya bakwešwabohloko ge maemo a sa fihlelelwe.
Tokelo ya go swarwa gabotse le ka tlhompho go tlotlego le bophiri bja gago.
O na le tokelo ya go šetšwa ka pejana le ka boikokobetšo, go swarwa ka tlhompho go tlotlego le bophiri bja gago ke maloko ka moka a lekala lefe goba lefe la tirelo.
Maphodisa, nakong ya dinyakišišo; batšhotšhisi le bahlankedi ba kgoro nakong ya ditokišo le nakong ya ditshapetšo tša tsheko, gape le makala a mangwe a tirelo, ba swanetše ba tšee magato a go fokotša hlakahlakano efe goba efe yeo o ka bago le yona bjalo ka mokwešwabohloko, ka go dira dipotšološo le wena ka leleme la gago gape ka sephiring moo go hlokegago.
Magato a a tla thibela mokwešwabohloko gore a seke a amega go bokwešwabohloko bja maemo a bobedi.
Ge o le hlatse o swanetše gore o bege ditšhošetšo tša mohuta wo go maphodisa goba go motšhotšhisi wo mogolo wa naga.
Batšhotšhisi ba tla netefatša gore magato ao a itšego a a tšewa malebana le melato ya thobalano, merusu ya ka gae le phedišo/phepo ya ngwana gape le gore melato e theeletšwa ka gare ga dikhotho tše kgethegilego, moo di lego gona.
Makala ka moka a ditirelo go ya ka mešomo ya tšona ka go fapana a na le maikarabelo a go tšea magato a go šireletša bakwešwabohloko ka dinyakwa tše di kgethegilego gape le go ba swara ka mokgwa wa go ba kwela bohloko.
O na le tokelo ya go hwetša hlatswadiatla go tahlegelo goba tshenyegelo ya thoto ya gago ka lebaka la bosenyi bjoo bo dirilwego go wena.
O ka re ka letšatši leo motlalewa a ahlolwago ka lona wa kgopela motšhotšhosi go dira kgopelo ya taelo ya hlatswadiatla go khotho go ya ka Karolo 297 le 300 ya Molao wa Mekgwatshepetšo ya Bosenyi wa 51 wa 1977. "Hlatswadiatla" e šupa tšhelete yeo khotho ya bosenyi e fago mokwešwabohloko woo a lahlegetšwego goba a senyagaletšwego ke thoto, go akaretšwa le tšhelete ka lebaka la tiro ya bosenyi yeo e dirilwego ke mosenyi yoo a ahlotšwego.
Motšhotšhosi o tla go tsebiša ka ga taelo ya hlatswadiatla eupša mapalane wa khotho o tla rwala maikarabelo a tiišetšo ya yona, gape le gore o ka hloma tiro ya selegae kgahlanong le motlalewa moo khotho ya bosenyi e sa fego taelo ya hlatswadiatla gape le moo ditshenyagelo di sa kgonegego gore di ka elwa gabonolo go ya ka melao ya matlotlo go swana le dikwešwabohloko tša monagano goba bohloko.
Tokelo ya go hwetša pušetšo.
O na le tokelo ya go hwetša pušetšo go ya ka thoto yeo o e tšetšwego ntle le molao. "Pušetšo" e ra gore moo khotho ka morago ga kahlolo, e laelago mosenyi gore a go bušetše dilo tša gago tšeo a humanwego molato wa gore o di tšere go wena ntle le molao gore a go bušeletše sekeng seo o bego o le go sona pele ga bosenyi.
Motšhotšhisi o tla go tsebiša gore pušetšo e ama eng gomme mapalane wa khotho o tla go thuša ka go tiišetša tokelo ye.
O kgopelwa gore o lebelele Maemo a Minimamo a Ditirelo tša Bakwešwabohloko ba Bosenyi, ao o ka a hwetšago Dikgorong tša Mmušo, ge eba o hloka tshedimošo ye e tseneletšego ka ga ditokelo tša go fapana.
Ka go gopola gore o na le tokelo ya go belaela, o ka ikopanya le kgoro ye e itšego ya mmušo goba lekala la tirelo ge eba o na le dipelaelo malebana le tirelo yeo o e hwetšago goba ge eba ditokelo tša gago ga di šetšwe.
a. Kantoro ya Tšhireletšo ya Setšhaba, b. Boramelao ba Ditokelo tša Batho, c. Khomišene ya Ditokelo tša Batho ya Afrika Borwa, d. Bolaodi bja Kemonoši bja Dipelaelo, e. Khomišene ya Tekanyo ya Bong, f. Tumelelo ya Bosetšhaba ya Botšhotšhisi, g. Dikantoro tša Maphodisa a Metropolitan, h.
Ramolao wa kgetho ya gago gape wo o tlo mo lefelago ka bowena.
Go hwetša tshedimošo ye e tseneletšego ka ga mekgwatshepetšo ya dipelaelo, o kgopelwa gore o lebelele Maemo a Minimamo ka ga Ditirelo tša Bakwešwabohloko ba Bosenyi. Tokumente ye e gona kantorong efe goba efe ya mmušo.
ela hloko gore tšhomišo ya nomoro ya go se lefelwe ga se ya ba ya tiišetšwa.
Lengwalo la Toka la Ditokelo la Bakwešwabohloko ba Afrika Borwa le tšweleditšwe ke Bolaodi bja Bong ka go Kgoro ya Tšwetšopele ya Toka le Molaotheo ka go dirišana mmogo le Dikgoro tša Tšwetšopele ya Leago, Ditirelo tša Tokišo, Thuto, le Maphelo, gape le Tumelelo ya Botšhotšhisi ya Bosetšhaba, Ditirelo tša Maphodisa a Afrika Borwa, Khomišene ya Mpshafatšo ya Molao ya Afrika Borwa, Khomišene ya Ditokelo tša Batho ya Afrika Borwa, Kantoro ya Mošireletši wa Setšhaba, Bolaodi bja Kemonoši bja Dipelaelo, maloko a Dikhomišene tša Ditirelo tša Maseterata le Tsebokahlolo le maloko a Maphodisa a Tshwane Metro.
Kgoro ya Tšwetšopele ya Toka le Molaotheo e leboga dineelo tšeo di neetšwego ke dithulaganyo tša go fapana tšeo e sego tša mmušo le diinstithušene tša thuto mo tokumenteng ye.